**Ministru prezidenta Krišjāņa Kariņa uzruna, Saeimai lemjot par Jāņa Vitenberga apstiprināšanu ekonomikas ministra amatā,**

**2020. gada 2. aprīlī**

Cienījamā Saeimas priekšsēdētājas kundze! Cienījamās deputātes! Godājamie deputāti!

Mēs dzīvojam interesantā laikā, grūtā laikā, ārkārtējās situācijas laikā. Esmu pārliecināts, ka, strādājot visi kopā – valdība, Saeima un sabiedrība –, mēs to veiksmīgi pārvarēsim.

Mūsu valsts un valdības virsmērķis ir ierobežot Covid-19 izplatību Latvijā un sargāt katra iedzīvotāja veselību un dzīvību. Tāpēc valdība ir pieņēmusi dažādus ierobežojumus, kas attiecas gan uz sabiedrību kopumā, gan uz uzņēmējdarbību.

Mēs arī esam pieņēmuši virkni lēmumu, lai palīdzētu mūsu uzņēmumiem un darba devējiem *pārziemot* – pārdzīvot šos grūtos laikus.

Mūsu mērķis nav palikt šādā stāvoklī. Mēs atgriezīsimies normālā ikdienas dzīves ritmā, tiklīdz tas būs droši mūsu veselībai.

Tāpēc ir ļoti svarīgi katram valsts iedzīvotājam uztvert visus ierobežojumus un epidemiologu ieteikumus nopietni. Sekojot šīm norādēm, mēs sargāsim savu, savu tuvinieku, kaimiņu, pilsētu un pagastu iedzīvotāju veselību un glābsim cilvēku dzīvības.

Šajos apstākļos valdība strādā nepilnā sastāvā, bez ekonomikas ministra. Valdībai ekonomikas ministrs ir ļoti nepieciešams, jo daudzi lēmumi, kuri jāpieņem, ir saistīti tieši ar ekonomikas un uzņēmējdarbības jomu. Mums arī jādomā par to, kā no ekonomikas viedokļa iziesim no krīzes. Tāpēc mums ir vajadzīgs pilntiesīgs, ar Saeimas balsojumu apstiprināts ekonomikas ministrs.

Es šodien izvirzu ekonomikas ministra amatam Jāni Vitenbergu no politiskās partijas KPV LV.

Jānis Vitenbergs jau kopš šīs Saeimas sasaukuma sākuma ir sekmīgi vadījis Saeimas Tautsaimniecības, agrārās, vides un reģionālās politikas komisijas darbu. Viņa vadībā komisija ir izskatījusi vairākus nozīmīgus likumprojektus un to grozījumus, kurus ir virzījusi Ekonomikas ministrija. Ministra amata kandidāts pārzina šīs nozares atbildības jomas un vajadzības, līdz ar to viņš spēs pilnvērtīgi iekļauties valdības darbā.

Jānis Vitenbergs ir saņēmis arī nepieciešamo pielaidi darbam ar valsts noslēpumu, jo kopš 2019. gada februāra viņš darbojas Saeimas Nacionālajā drošības komisijā. Un tas ir ļoti svarīgi.

Ņemot vērā līdzšinējo sadarbību ar Jāni Vitenbergu, secinu, ka viņš spēj pamatoti un loģiski argumentēt savu viedokli, panākot izvērstus risinājumus mūsu valsts tautsaimniecības interesēs.

Aicinu jūs atbalstīt Jāni Vitenbergu ekonomikas ministra amatam.

Visbeidzot es vēlos pateikties visiem Saeimas deputātiem gan no pozīcijas, gan no opozīcijas, kuri, neskatoties uz sarežģīto situāciju, turpina savu darbu. Es zinu, ka vairākas Saeimas komisijas jau aktīvi izmanto videokonferences iespējas, lai darbs neapstātos un valstij tik ļoti svarīgi lēmumi tiktu pieņemti laikus. Arī šodienas plenārsēde ir apliecinājums tam, ka grūtībās mēs nevis nolaižam rokas un padodamies, bet meklējam un atrodam risinājumus, kas mūsu valstij un tautai ir nepieciešami.

Paldies jums visiem!